P6_TA(2007)0072

Tuumarelva leviku tõkestamine ja tuumadesarmeerimine

Euroopa Parlamendi 14. märtsi 2007. aasta resolutsioon tuumarelva leviku tõkestamise ja tuumadesarmeerimise kohta

Euroopa Parlament,

- võttes arvesse tuumarelva leviku tõkestamise lepingu (NPT) 2010. aasta läbivaatamise konverentsi ettevalmistuskomitee kolmandat istungjärku, mis toimub Viinis 30. aprillist 11. maini 2007;

- võttes arvesse konsensust, mis Euroopa Liidus valitseb NPT taaselustamise ja tugevdamise osas ajavahemikul kuni eelseisva NPT läbivaatamise 2010. aasta konverentsini;

- võttes arvesse ÜRO Julgeolekunõukogu resolutsioone 1540 (2004) ja 1673 (2006) massihävitusrelvade leviku tõkestamise kohta;

- võttes arvesse Euroopa julgeolekustrateegia rakendamist ja eelkõige Euroopa Ülemkogu poolt 12. detsembril 2003. aastal vastu võetud ELi massihävitusrelvade tõkestamise strateegia rakendamist;

- võttes arvesse ja korrates oma varasemaid resolutsioone NPT kohta, eelkõige 10. märtsi 2005. aasta ulatuslikku resolutsiooni 2005. aasta tuumarelva leviku tõkestamise lepingu läbivaatamise konverentsi kohta - tuumarelvad Põhja-Koreas ja Iraanis [1];

- võttes arvesse nõukogu 25. aprilli 2005. aasta ühist seisukohta 2005/329/ÜVJP, mis käsitleb tuumarelva leviku tõkestamise lepingu osalisriikide 2005. aasta konverentsi lepingu läbivaatamist [2];

- võttes arvesse kodukorra artikli 103 lõiget 4,

A. võttes arvesse konsensust, mis valitseb Euroopa Liidus NPT taaselustamise ja tugevdamise osas ajavahemikul kuni eelseisva NPT läbivaatamise 2010. aasta konverentsini;

B. arvestades, et Euroopa julgeolekustrateegias, ELi massihävitusrelvade leviku tõkestamise strateegias ja ÜRO Julgeolekunõukogu resolutsioonis 1540 (2004) rõhutatakse tuumarelva leviku tõkestamise ja tuumadesarmeerimise tähtsust, kirjeldades massihävitusrelvade ja nende kandevahendite levikut kui üht kõige suuremat ohtu rahvusvahelisele rahule ja julgeolekule;

C. tuletades meelde ÜRO peasekretäri ohtude, väljakutsete ja muutuste kõrgetasemelise ekspertrühma aruandes pealkirjaga "Turvalisem maailm - meie ühine vastutus" esitatud avaldust, mille kohaselt "oleme lähenemas punktile, kus tuumarelva leviku tõkestamise korra nõrgenemine võib muutuda pöördumatuks ja põhjustada tuumarelva kontrollimatu leviku";

D. võttes arvesse kasvavat rahvusvahelist konsensust kiire tuumadesarmeerimise vajaduse osas, mida propageerib New Agenda Coalition ja Nobeli preemia laureaatide tippkohtumise (kokkukutsujad Mihhail Gorbatšov ja Rooma linnapea Walter Veltroni) 30. novembri 2006. aasta Rooma deklaratsioon;

E. tõstes esile parlamentide ja parlamendiliikmete rolli tuumadesarmeerimise ja tuumarelva leviku tõkestamise propageerimisel ja sellest lähtuvalt tervitades ülemaailmse tuumadesarmeerimise parlamentaarse võrgustiku pingutusi,

1. kinnitab seisukohta, et NPT on ülemaailmse tuumarelva leviku tõkestamise režiimi nurgakivi, tuumaenergia rahuotstarbelise kasutamisega seotud koostöö propageerimise põhialus ja VI artikli kohaselt oluline element tuumadesarmeerimise ja üldise desarmeerimise eesmärgi saavutamisel;

2. kutsub kõiki oma tegevusega tuumarelva leviku tõkestamise režiimi rikkuvaid riike üles lõpetama rumal ja vastutustundetu käitumine ning täitma NPTga võetud kohustusi igakülgselt; kordab NPTga mitteühinenud riikidele esitatud üleskutset järgida vabatahtlikult lepingu sätteid ja ühineda lepinguga;

3. nõuab tungivalt, et nõukogu ja komisjon osaleksid aktiivselt NPT Viini ettevalmistuskomitee kohtumisel korraldatud aruteludel ja annaks kooskõlastatud, olulise ja märgatava panuse NPT läbivaatamise 2010. aasta konverentsi positiivse tulemuse saavutamisse;

4. kutsub nii nõukogu kui komisjoni üles täpsustama, milliseid meetmeid nad kavandavad tuumarelva leviku tõkestamise lepingu tugevdamiseks ja tõhusa mitmepoolsuse saavutamiseks, nagu on märgitud ELi 2003. aasta detsembri massihävitusrelvade leviku tõkestamise strateegias;

5. kinnitab, et mitmepoolsed jõupingutused saavad olla tõhusad, kui need on kindlaks määratud hästi välja töötatud visiooni alusel tuumarelvadest vaba maailma saavutamiseks varaseimaks võimalikuks kuupäevaks;

6. nõuab tungivalt, et nõukogu eesistuja esitaks korrapäraselt enne NPT läbivaatamise 2010. aasta konverentsi eduaruandeid nõukogu ühises seisukohas 2005/329/ÜVJP sisalduva iga 43 meetme rakendamise kohta ja ka uute kohustuste loetelu, mille heakskiitu nõukogu loodab NPT läbivaatamise 2010. aasta konverentsil saavutada;

7. nõuab tungivalt, et nõukogu eesistuja propageeriks NPT ettevalmistuskomitees mitut desarmeerimisalgatust, mis põhinevad tuumarelva leviku tõkestamise ja tuumadesarmeerimise põhimõtetel ja eesmärkidel, milles lepiti kokku NPT läbivaatamise 1995. aasta konverentsil, ja "13 praktilisel sammul", mille osas lepiti ühehäälselt kokku NPT läbivaatamise 2000. aasta konverentsil, mida tuleb parandada ning rakendada, et teha edusamme ning vältida tagasiminekut või paigalseisu;

8. nõuab, et eelkõige nõukogu eesistuja jätkaks tõhusalt kontrollitava lõhustuvate materjalide tootmise keelustamise lepingu sõlmimise ummikseisust väljaviimist, üldise tuumakatsetuste keelustamise lepingu allkirjastamise ja ratifitseerimise kiirendamist kõigi riikide poolt, eelkõige nende riikide poolt, kelle ratifitseerimine on vajalik lepingu jõustumiseks, ja lepingu jõustumiseni kõigi tuumarelvade katsetamise täieliku lõpetamise toetamist ning seaks esikohale tuumaterrorismiohu vähendamise tähtsuse, arendades ning viies ellu tõhusat massihävitusrelvadega seotud tundlike ainete, varustuse ja/või tehnoloogia ekspordi- ja piirkontrolli;

9. kutsub rahvusvahelist üldsust üles edendama algatusi, et uraani rikastamine toimuks rahvusvahelise mitmepoolse protsessi raames Rahvusvahelise Aatomienergiaagentuuri (IAEA) kontrolli all;

10. soovitab, et Euroopa Parlament saadaks delegatsiooni Viini osalema NPT ettevalmistuskomitee üritustel; palub nõukogu eesistujal lisada ELi delegatsiooni Euroopa Parlamendi esindajad (pretsedent, mis loodi ELi delegatsiooniga ÜRO 2006. aasta väikerelvade konverentsile New Yorki);

11. teeb presidendile ülesandeks edastada käesolev resolutsioon nõukogule, komisjonile, ÜRO peasekretärile, ÜRO liikmesriikide valitsustele ja parlamentidele, IAES peadirektorile, tuumadesarmeerimise parlamentaarsele võrgustikule, linnapeade rahukampaania liikmetele ja Euroopa Parlamendis 19. aprilliks 2007 kavandatud tuumadesarmeerimise rahvusvahelise konverentsi teistele korraldajatele.

[1] ELT C 320 E, 15.12.2005, lk 253.

[2] ELT L 106, 27.4.2005, lk 32.

--------------------------------------------------